Diari Oficial de la Generalitat Valenciana


Sumari del DOGV 3433, del 12-02-1999 (1999/208)

RESOLUCIÓ de 22 de desembre de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Eduardo Capa.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3433

Data del DOGV
:   12-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/208


Data del document
:   22-12-1998

Organisme emissor
:   Conselleria de Presidència

Tipus de document
:   Resolució

Descriptors 

:   * fundació
    * registre de documents

RESOLUCIÓ de 22 de desembre de 1998, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Eduardo Capa. [1999/M208]
  
Vista la sol·licitud del dia 11 de desembre de 1998, que va entrar en el Registre en la mateixa data, efectuada pel senyor Eduardo Capa Sacristán i la senyora Julia Sanz Vaca, en representació de la Fundació Eduardo Capa, en què se sol·licitava la inscripció de dita entitat en el Registre de Fundacions de la Comunitat Valenciana, d'acord amb els següents
  
Antecedents de fet
  
Primer
  
Que segons l'escriptura de data 9 de desembre de 1998, i amb número de protocol 3599, autoritzada pel notari de Madrid, el senyor José Luis Álvarez Álvarez, en aqueixa data van comparéixer el senyor Eduardo Capa Sacristán i la senyora Julia Sanz Vaca, per a constituir en aquest acte l'entitat denominada Fundació Eduardo Capa.
  
En el citat acte, van comparéixer el senyor Juan Eduardo Capa Sanz, la senyora Julia María Capa Sanz i el senyor Fernando Capa Sanz, als efectes d'acceptar el seu nomenament com a patrons de la Fundació.
  
Segon
  
Segons l'article 6 dels seus Estatuts, la Fundació es constitueix per tal de potenciar, com a institució cultural, la conservació, restauració, adquisició i gestió de béns del Patrimoni Cultural Espanyol, principalment, però no exclusivament, al camp de l'escultura, per a la seua exposició i difusió pública, activitat museística i foment de dit Patrimoni.
  
Així mateix, seran fins de la Fundació:
  
- La promoció dels estudis cívics, educatius, culturals, científics, artístics i de foment de la investigació i qualsevol altre de naturalesa anàloga.
  
- El foment de les activitats artesanals i oficis artístics de les Belles Arts i els seus realitzadors, promovent, exposant i disposant de les seues realitzacions per tal de difondre entre la comunitat el coneixement de les obres artesanes i artístiques.
  
Regirà el principi de no-discriminació i universalitat pel que fa als beneficiaris de tots els fins fundacionals i el beneficiari és la societat espanyola en general. Les prestacions de la Fundació s'atorgaran de forma no lucrativa, i s'exceptuarà de la condició de destinataris principals de les activitats els fundadors i els seus cònjuges o parents fins al quart grau inclusivament.
  
Tercer
  
La dotació de la Fundació, segons consta en l'escriptura fundacional, de data 9 de desembre de 1998, és de deu milions vuit-centes deu mil pessetes (94.370.687 PTA), aportada pel senyor Eduardo Capa Sacristán i per la senyora Julia Sanz Vaca.
  
La dita aportació, consistent en 10 obres escultòriques, és efectuada pels fundadors de la següent forma:
  
- Cinc escultures, valorades en dos milions set-centes seixanta mil pessetes (2.760.000 PTA), com a aportació inicial.
  
- Dues escultures, valorades en un milió tres-centes cinquanta mil pessetes (1.350.000 PTA), a aportar l'any 1999.
  
- Una escultura, valorada en un milió tres-centes mil pessetes (1.300.000 PTA), a aportar l'any 2000.
  
- Una escultura, valorada en dos milions dues-centes mil pessetes (2.200.000 PTA), a aportar l'any 2001.
  
- Una escultura, valorada en tres milions dues-centes mil pessetes (3.200.000 PTA), a aportar l'any 2002.
  
La valoració dels citats béns mobles, s'acredita mitjançant un certificat del senyor Javier Tercer Alfonsetti, secretari de la Junta de Qualificació, Valoració i Exportació de Béns del Patrimoni Històric Espanyol i de la Comissió de Valoració. El dit certificat, de data 2 de desembre de 1998, s'incorpora a l'escriptura fundacional.
  
Quart
  
D'acord amb allò que s'ha previst en l'atorgament quart de la Carta Fundacional, i el capítol segon dels Estatuts fundacionals, el patronat és l'òrgan suprem de govern i representació de la Fundació, compost per un mínim de tres i un màxim de 30 patrons. Són membres nats i vitalicis del patronat, els patrons membres de la família Capa designats en l'escriptura de constitució. Podran integrar-se en el patronat, amb el mateix caràcter vitalici, altres persones físiques o jurídiques designades pels que ja siguen patrons nats, per acord de dos terços. Així mateix, els patrons vitalicis podran designar amb idèntica majoria, patrons temporals, pel termini d'un any, sense límit màxim de reeleccions, entre persones físiques o jurídiques, que col·laboren amb la Fundació.
  
L'Ajuntament d'Alacant, mentre siga vigent el conveni de col·laboració, incorporat en l'escriptura de constitució, podrà nomenar un màxim de cinc patrons temporals, el càrrec dels quals serà per cinc anys, i podran ser reelegits sense límit màxim de reeleccions.
  
El patronat inicial, una vegada es produïsca l'acceptació expressa al càrrec dels patrons designats amb els números 3 i 11, quedaria compost per les següents persones:
  
President fundador:
  
1. Eduardo Capa Sacristán.
  
President:
  
2. L'alcalde president de l'Ajuntament d'Alacant, Luis Díaz Alperi.
  
Vicepresident:
  
3. El conseller de Cultura, Educació i Ciència de la Comunitat Valenciana.
  
Vicepresidenta fundadora:
  
4. Julia Sanz Vaca.
  
Vocals:
  
5. Julia María Capa Sanz.
  
6. Juan Eduardo Capa Sanz.
  
7. Fernando Capa Sanz.
  
8. María Soledad Capa Sanz.
  
9. El regidor de Cultura i Educació de l'Ajuntament d'Alacant, Pedro Romero Ponce.
  
10. El regidor d'Hisenda de l'Ajuntament d'Alacant, Juan Seva Martínez.
  
11. La directora general de Promoció Cultural, Museus i Belles Arts de la Conselleria de Cultura de la Comunitat Valenciana.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la Fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
Segons l'article 10.2 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, l'aportació de la dotació podrà fer-se de forma successiva, en aquest cas el desembossament inicial serà almenys del 25 % i s'haurà de fer efectiva la resta en un termini no superior a cinc anys comptats des de l'atorgament de l'escriptura pública de constitució de la Fundació.
  
Així mateix, segons els articles 3, especialment el seu tercer número, i 22.5, lletra f), del Reglament de Fundacions de Competència Estatal, aprovat pel Reial Decret 316/1996, de 23 de febrer (BOE del 6 de març), el protectorat ha de vetlar en tot moment per la integritat i suficiència de la dotació, la qual cosa exigeix ab initio establir l'obligació, i exigir en conseqüència a la Fundació, d'acreditar-li degudament l'efectivitat de les aportacions dotacionals que queden pendents per als quatre exercicis següents.
  
Cinqué
  
Els patrons de la Fundació, no compareixents a l'acte fundacional, hauran d'acceptar els seus respectius càrrecs de conformitat amb l'article 13.2 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, que textualment exposa: "Els patrons entraran a exercir les seues funcions després d'haver acceptat expressament el càrrec en document públic, en document privat amb firma legitimada per notari o mitjançant compareixença realitzada a l'efecte en el Registre de Fundacions. La dita acceptació s'inscriurà en el mencionat Registre." En cas contrari, es podria entendre que els acords adoptats pels patrons afectats mancaran d'eficàcia mentre no es convaliden a través de la deguda acceptació.
  
Sisé
  
La carta fundacional i els Estatuts, continguts en l'escriptura pública de 9 de desembre de 1998, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda com a tal, tenint en compte el fi que persegueix segons l'article 6 dels seus Estatuts.
  
Seté
  
L'expedient ha sigut tramitat per la Secretaria General de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 4/1997, de 26 de febrer, del president de la Generalitat Valenciana, pel qual s'assignen competències a la presidència i a les conselleries, i per l'article 15, lletra o) del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, en la redacció donada a aquest per l'article únic del Decret 106/1998, de 21 de juliol, tot això en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del registre i protectorat únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada Fundació Eduardo Capa, en el Registre de Fundacions de la Comunitat Valenciana amb el número 105 (A) i classificar-la de caràcter cultural. El seu domicili radicarà al Campello (Alacant), avinguda de Jaume I el Conqueridor, 20, 3r D.
  
Segon
  
Inscriure en el Registre de Fundacions de la Comunitat Valenciana, els Estatuts pels quals ha de regir-se la Fundació, elevats a escriptura pública de data 9 de desembre de 1998, amb el número de protocol 3599, autoritzada pel notari de Madrid, senyor José Luis Álvarez Álvarez.
  
Tercer
  
Inscriure en el citat registre el nomenament del primer patronat segons figura en l'antecedent de fet quart de la present Resolució.
  
Notifiqueu l'actual Resolució, amb l'advertiment que contra aquesta, que no esgota la via administrativa, es podrà presentar recurs ordinari davant d'aquest mateix òrgan o davant el conseller de Presidència, en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 de desembre de 1998.- El secretari general: Jorge Lamparero Lázaro.